b'\n_START_ARTICLE_\nOrganiza\xc8\x9bia Interna\xc8\x9bional\xc4\x83 de Standardizare\n_START_SECTION_\nOrganiza\xc8\x9bia Interna\xc8\x9bional\xc4\x83 de Standardizare\n_START_PARAGRAPH_\nDin 14 p\xc3\xaen\xc4\x83 26 octombrie 1946, \xc3\xaen Londra a avut loc \xc3\xaentrunirea de organiza\xc8\x9bii na\xc8\x9bionale de norme din 25 de \xc8\x9b\xc4\x83ri. Acolo s-a hot\xc4\x83r\xc3\xaet organizarea unei noi organiza\xc8\x9bii, \xc3\xaen care ISA (eng. International Federation of the National Standardizing Associations) \xc3\xaenfiin\xc8\x9bat\xc4\x83 \xc3\xaen 1926 dar care \xc8\x99i-a oprit activitatea \xc3\xaen anul 1942 \xc8\x99i UNSCC (eng. United Nations Standards Coordinating Committee). Aceast\xc4\x83 nou\xc4\x83 organiza\xc8\x9bie numindu-se ISO, \xc8\x99i-a preluat activitatea \xc3\xaen data de 23 februarie 1947._NEWLINE_Organiza\xc8\x9bia reprezint\xc4\x83 peste 150 de \xc8\x9b\xc4\x83ri, unde fiecare \xc8\x9bar\xc4\x83 are un reprezentant. Limbile oficiale sunt engleza \xc8\x99i franceza._NEWLINE_Chiar dac\xc4\x83 ISO se autodefine\xc8\x99te ca organiza\xc8\x9bie non guvernamental\xc4\x83, capacitatea sa de a elabora standarde care pot deveni referinte de legi \xe2\x80\x93 prin acorduri \xc8\x99i tratate \xe2\x80\x93 face ca aceast\xc4\x83 organiza\xc8\x9bie s\xc4\x83 fie mult mai puternic\xc4\x83 dec\xc3\xa2t multe alte ONG-uri. Participan\xc8\x9bii au \xc3\xaen compunere un organism de standardizare pentru fiecare \xc8\x9bar\xc4\x83 membr\xc4\x83 la care pot participa \xc8\x99i principalele corpora\xc8\x9bii._NEWLINE_ISO coopereaz\xc4\x83 str\xc3\xa2ns cu Comisia Electrotehnic\xc4\x83 Interna\xc8\x9bional\xc4\x83 (IEC), care este responsabil\xc4\x83 pentru standardizarea echipamentelor electrice \xc8\x99i electronice._NEWLINE_Standardele ISO sunt adoptate, traduse \xc8\x99i difuzate \xc3\xaen Rom\xc3\xa2nia de ASRO - Asocia\xc8\x9bia de Standardizare din Rom\xc3\xa2nia (fostul IRS) care particip\xc4\x83 prin speciali\xc8\x99ti \xc3\xaen cadrul comitetelor tehnice interna\xc8\x9bionale ale ISO._NEWLINE_ISO este sigla pentru \xe2\x80\x9eInternational Organization for Standardization\xe2\x80\x9d. De\xc8\x99i acest cuv\xc3\xa2nt este un acronim, el deriv\xc4\x83 \xc8\x99i de la termenul grecesc \xe2\x80\x9e\xce\xb9\xcf\x83\xce\xb9\xce\xbf\xcf\x82\xe2\x80\x9d, care \xc3\xaenseamn\xc4\x83 egal, izotonic, izomorf, izobare, izotop, etc. Dac\xc4\x83 ar fi fost doar un simplu acronim atunci ar fi fost: OIS \xc3\xaen rom\xc3\xa2n\xc4\x83, IOS \xc3\xaen englez\xc4\x83, OIN \xc3\xaen francez\xc4\x83, fondatorii \xc3\xaens\xc4\x83 au ales ISO ca abreviere universal\xc4\x83._NEWLINE_Standardele ISO sunt numerotate, \xc8\x99i au un format de tipul: "ISO 99999:yyyy: Titlul", unde "99999" este num\xc4\x83rul standardului, "yyyy" este anul public\xc4\x83rii, \xc8\x99i "Titlul" descrie obiectul. De exemplu, familia de standarde ISO 9000 este format\xc4\x83 intr-o serie de standarde referitoare la sistemul de management al calit\xc4\x83\xc8\x9bii, care urm\xc4\x83resc asigurarea satisfac\xc8\x9biei clien\xc8\x9bilor si ob\xc8\x9binerea de produse \xc8\x99i servicii conforme.\n_START_SECTION_\nDetalii\n_START_PARAGRAPH_\nStandardizarea reprezint\xc4\x83 o activitate organizat\xc4\x83, de limitare la un minimum ra\xc8\x9bional necesar a variet\xc4\x83\xc8\x9bii produselor \xc8\x99i m\xc4\x83rcilor de materiale necesare fabric\xc4\x83rii acestora, prin elaborarea de noi standarde \xc8\x99i revizuirea lor. Prin standarde se realizeaz\xc4\x83 urm\xc4\x83toarele: Se asigur\xc4\x83 \xc3\xaen mod unitar \xc8\x99i general ridicarea calit\xc4\x83\xc8\x9bii produselor la nivelul celor mai bune realiz\xc4\x83ri pe plan na\xc8\x9bional \xc8\x99i mondial;_NEWLINE_Codex Alimentarius este de exemplu o colec\xc8\x9bie de standarde alimentare adoptate la nivel interna\xc8\x9bional, care au ca scop declarat protec\xc8\x9bia s\xc4\x83n\xc4\x83t\xc4\x83\xc8\x9bii consumatorilor \xc8\x99i asigurarea practicilor corecte \xc3\xaen comer\xc8\x9bul alimentar. Codex Alimentarius cuprinde standarde pentru toate alimentele, fie ele preparate, semipreparate sau crude \xc8\x99i pentru distribu\xc8\x9bia c\xc4\x83tre consumator, prevederi \xc3\xaen ceea ce prive\xc8\x99te igiena alimentar\xc4\x83, aditivi alimentari, reziduuri de pesticide, factori de contaminare, etichetare \xc8\x99i prezentare, metode de analiz\xc4\x83 \xc8\x99i prelevare. \xc3\x8en realitate, Codex Alimentarius inten\xc8\x9bioneaz\xc4\x83 s\xc4\x83 pun\xc4\x83 \xc3\xaen afara legii orice metod\xc4\x83 alternativ\xc4\x83 \xc3\xaen domeniul s\xc4\x83n\xc4\x83t\xc4\x83\xc8\x9bii cum ar fi terapiile naturiste, folosirea suplimentelor alimentare \xc8\x99i a vitaminelor \xc8\x99i tot ceea ce ar putea constitui mai mult sau mai pu\xc8\x9bin un poten\xc8\x9bial concurent pentru industria chimiei farmaceutice.\n_START_SECTION_\nDefini\xc8\x9bia unui standard\n_START_PARAGRAPH_\nGhidul ISO/CEI 2: 1996 define\xc8\x99te standardul ca fiind un document, stabilit prin consens \xc8\x99i aprobat de c\xc4\x83tre un organism recunoscut, care asigur\xc4\x83, pentru uz comun \xc8\x99i repetat, reguli, linii directoare sau caracteristici pentru activit\xc4\x83\xc8\x9bi sau rezultatelor lor, cu scopul de a se ob\xc8\x9bine gradul optim de ordine \xc3\xaentr-un anumit context.\n_START_SECTION_\nCon\xc8\x9binutul unui standard\n_START_PARAGRAPH_\nStandardele variaz\xc4\x83 dup\xc4\x83 caracter, subiect sau volum. Acestea includ mai multe discipline: \xc3\xaencep\xc3\xa2nd cu toate aspectele tehnice, economice \xc8\x99i sociale ale activit\xc4\x83\xc8\x9bii umane \xc8\x99i \xc3\xaencheind cu toate disciplinele de baz\xc4\x83 cum ar fi limbajul, matematica, fizica etc. \xe2\x80\xa2 Sunt coerente \xc8\x99i consecvente\xc2\xa0: standardele sunt elaborate de c\xc4\x83tre comitetele tehnice care sunt coordonate de c\xc4\x83tre un organism specializat \xc8\x99i asigur\xc4\x83 dep\xc4\x83\xc8\x99irea barierelor dintre diferitele domenii de activitate \xc8\x99i diferite politici comerciale; \xe2\x80\xa2 Rezult\xc4\x83 din participare\xc2\xa0: standardele reflect\xc4\x83 rezultatele activit\xc4\x83\xc8\x9bii desf\xc4\x83\xc8\x99urate \xc3\xaen comun ce implic\xc4\x83 toate p\xc4\x83r\xc8\x9bile competente \xc8\x99i sunt validate prin consens pentru a reprezenta toate interesele relevante: produc\xc4\x83tori, utilizatori, laboratoare, autorit\xc4\x83\xc8\x9bi, consumatori etc. \xe2\x80\xa2 Sunt procese active\xc2\xa0: standardele se bazeaz\xc4\x83 pe experien\xc8\x9ba real\xc4\x83 \xc8\x99i conduc la rezultate materiale \xc3\xaen practic\xc4\x83 (produse \xe2\x80\x93 at\xc3\xa2t bunurile, c\xc3\xa2t \xc8\x99i serviciile, metodele de \xc3\xaencercare etc.); ele stabilesc un compromis \xc3\xaentre cele mai ridicate nivele de progres \xc8\x99i constr\xc3\xa2ngerile economice ale timpului; \xe2\x80\xa2 Sunt actualizate\xc2\xa0: standardele sunt revizuite periodic sau dup\xc4\x83 cum dicteaz\xc4\x83 circumstan\xc8\x9bele pentru a le asigura actualitatea \xc8\x99i, de aceea, evolueaz\xc4\x83 \xc3\xaempreun\xc4\x83 cu progresul social \xc8\x99i tehnologic; \xe2\x80\xa2 Au statut de referin\xc8\x9be \xc3\xaen contracte comerciale \xc8\x99i \xc3\xaen instan\xc8\x9b\xc4\x83 \xc3\xaen cazul unei dispute; \xe2\x80\xa2 Au recunoa\xc8\x99tere na\xc8\x9bional\xc4\x83 sau interna\xc8\x9bional\xc4\x83\xc2\xa0: standardele sunt documente care sunt recunoscute ca valabile la nivel na\xc8\x9bional, regional sau interna\xc8\x9bional, dup\xc4\x83 caz; \xe2\x80\xa2 Sunt disponibile pentru oricine\xc2\xa0: standardele pot fi consultate \xc8\x99i achizi\xc8\x9bionate f\xc4\x83r\xc4\x83 restric\xc8\x9bie. Ca regul\xc4\x83 general\xc4\x83, standardele nu sunt obligatorii, acestea av\xc3\xa2nd o aplicare voluntar\xc4\x83. \xc3\x8en anumite cazuri, implementarea poate fi obligatorie (cum ar fi \xc3\xaen domeniile legate de securitate, instala\xc8\x9bii electrice sau \xc3\xaen contracte publice).\n_START_SECTION_\nRolul standardelor\n_START_PARAGRAPH_\nUn standard reprezint\xc4\x83 un nivel de experien\xc8\x9b\xc4\x83 \xc8\x99i tehnologie care face ca prezen\xc8\x9ba industriei \xc3\xaen elaborarea sa s\xc4\x83 fie indispensabil\xc4\x83. Acesta este un document de referin\xc8\x9b\xc4\x83 folosit, \xc3\xaen special, \xc3\xaen contextul contractelor publice sau \xc3\xaen cadrul comer\xc8\x9bului interna\xc8\x9bional, pe care se bazeaz\xc4\x83 majoritatea contractelor comerciale. Standardele sunt folosite de c\xc4\x83tre industria\xc8\x99i ca \xc8\x99i referin\xc8\x9b\xc4\x83 indiscutabil\xc4\x83 ce simplific\xc4\x83 \xc8\x99i clarific\xc4\x83 rela\xc8\x9biile comerciale dintre partenerii economici. Standardele sunt documente care se folosesc din ce \xc3\xaen ce mai mult \xc3\xaen jurispruden\xc8\x9b\xc4\x83. Pentru factorii economici, standardele sunt: \xe2\x80\xa2 Un factor de ra\xc8\x9bionalizare a produc\xc8\x9biei\xc2\xa0: standardul face posibil\xc4\x83 st\xc4\x83p\xc3\xa2nirea caracteristicilor tehnice, pentru a satisface clientul, pentru a valida metodele de fabrica\xc8\x9bie, pentru cre\xc8\x99terea productivit\xc4\x83\xc8\x9bii, d\xc3\xa2nd un sentiment de securitate operatorilor \xc8\x99i instalatorilor; \xe2\x80\xa2 Un factor de clarificare a tranzac\xc8\x9biilor\xc2\xa0: \xc3\xaen fa\xc8\x9ba unei oferte supraaglomerate de produse sau servicii, care pot avea valori practice extrem de diferite, existen\xc8\x9ba sistemelor de referin\xc8\x9b\xc4\x83 faciliteaz\xc4\x83 o mai bun\xc4\x83 evaluare a ofertelor \xc8\x99i reducerea incertitudinilor, ajut\xc4\x83 la definirea necesit\xc4\x83\xc8\x9bilor, optimizeaz\xc4\x83 rela\xc8\x9biile cu furnizorii, elimin\xc4\x83 necesitatea unor \xc3\xaencerc\xc4\x83ri suplimentare; \xe2\x80\xa2 Un factor de inovare \xc8\x99i dezvoltare a produselor\xc2\xa0: participarea la activitatea de standardizare favorizeaz\xc4\x83 anticiparea \xc8\x99i prin aceasta asigur\xc4\x83 progresul simultan al produselor. Standardele au un rol favorabil \xc3\xaen inovare datorit\xc4\x83 transferului de cuno\xc8\x99tin\xc8\x9be; \xe2\x80\xa2 Un factor de transfer al noilor tehnologii\xc2\xa0: standardizarea faciliteaz\xc4\x83 \xc8\x99i accelereaz\xc4\x83 transferul de tehnologie \xc3\xaen domeniile care sunt esen\xc8\x9biale at\xc3\xa2t pentru companii, c\xc3\xa2t \xc8\x99i pentru persoane fizice (noi materiale, sisteme de informare, biotehnologie, produse electronice, fabricarea integratelor pentru computere \xe2\x80\x93 CIM etc.) \xe2\x80\xa2 Un factor pentru selectarea strategic\xc4\x83 a companiilor\xc2\xa0: participarea la standardizare \xc3\xaenseamn\xc4\x83 introducerea solu\xc8\x9biilor adaptate la competen\xc8\x9ba unei companii \xc8\x99i echiparea acelei companii pentru a putea concura \xc3\xaentr-un mediu economic competitiv. Asta \xc3\xaenseamn\xc4\x83 s\xc4\x83 ac\xc8\x9bionezi \xc3\xaen spiritul standardiz\xc4\x83rii, nu s\xc4\x83 supor\xc8\x9bi costurile.\n_START_SECTION_\nCiclul de via\xc8\x9b\xc4\x83\n_START_PARAGRAPH_\n\xc3\x8en general, un standard cuprinde \xc8\x99apte etape majore: Identificarea necesit\xc4\x83\xc8\x9bilor partenerilor\xc2\xa0: analiza pe sector a gradului de adecvare \xc8\x99i a fezabilit\xc4\x83\xc8\x9bii tehnico-economice a activit\xc4\x83\xc8\x9bii normative pe baza a dou\xc4\x83 \xc3\xaentreb\xc4\x83ri hot\xc4\x83r\xc3\xa2toare: Standardul va asigura \xe2\x80\x9eun plus\xe2\x80\x9d tehnic \xc8\x99i economic \xc3\xaen sector? Exist\xc4\x83 \xc8\x99i sunt disponibile cuno\xc8\x99tin\xc8\x9bele necesare pentru elaborarea unui standard? Programarea colectiv\xc4\x83: strategie de g\xc3\xa2ndire pe baza necesit\xc4\x83\xc8\x9bilor identificate \xc8\x99i a priorit\xc4\x83\xc8\x9bilor definite de c\xc4\x83tre to\xc8\x9bi partenerii, apoi luarea deciziei de a se introduce \xc3\xaen programul de lucru al organiza\xc8\x9biei implicate; Elaborarea proiectului de standard de c\xc4\x83tre p\xc4\x83r\xc8\x9bile interesate, reprezentate de exper\xc8\x9bi (inclusiv produc\xc4\x83tori, distribuitori, utilizatori, consumatori, administra\xc8\x9bie, laboratoare etc., dup\xc4\x83 caz), lucr\xc3\xa2nd \xc3\xaempreun\xc4\x83 \xc3\xaen cadrul comitetelor tehnice; Consensulexper\xc8\x9bilor privind proiectul de standard; Validarea\xc2\xa0: consultare la nivel interna\xc8\x9bional \xc8\x99i/sau na\xc8\x9bional, dup\xc4\x83 caz, sub forma unei anchete publice, ce implic\xc4\x83 to\xc8\x9bi partenerii economici pentru a avea asigurarea c\xc4\x83 proiectul de standard este conform interesului general \xc8\x99i nu ridic\xc4\x83 alte obiec\xc8\x9bii majore. Finalizarea textului proiectului de standard; Aprobarea textului pentru a fi publicat ca standard; Revizuirea\xc2\xa0: aplicarea tuturor standardelor reprezint\xc4\x83 obiectul unei evalu\xc4\x83ri efectuate \xc3\xaen mod regulat de c\xc4\x83tre organismul de standardizare \xc3\xaen ceea ce prive\xc8\x99te relevan\xc8\x9ba, ceea ce face posibil\xc4\x83 detectarea la timp a unui standard ce trebuie adaptat la alte necesit\xc4\x83\xc8\x9bi. Dup\xc4\x83 revizuire, un standard poate fi confirmat f\xc4\x83r\xc4\x83 schimb\xc4\x83ri, poate merge \xc3\xaen continuare la revizuire sau poate fi anulat.\n_START_SECTION_\nDreptul de autor \xc8\x99i dreptul de utilizare\n_START_PARAGRAPH_\nStandarde na\xc8\x9bionale: Standardul este o oper\xc4\x83 colectiv\xc4\x83. Includerea unui standard na\xc8\x9bional \xc3\xaen programul na\xc8\x9bional de standardizare \xc8\x99i elaborarea acestuia se face sub autoritatea organismului na\xc8\x9bional de standardizare, care \xc3\xael \xc8\x99i public\xc4\x83. Prin urmare, standardul na\xc8\x9bional este o oper\xc4\x83 protejat\xc4\x83 \xc3\xaenc\xc4\x83 din faza de proiect, dreptul de autor apar\xc8\x9bin\xc3\xa2nd organismului na\xc8\x9bional de standardizare. Standarde interna\xc8\x9bionale: Din faza de proiect \xc3\xaen cadrul comitetului tehnic, standardele interna\xc8\x9bionale sunt protejate prin drept de autor, apar\xc8\x9bin\xc3\xa2nd organismelor interna\xc8\x9bionale de standardizare (ISO, CEI). Exploatarea drepturilor de autor este \xc3\xaen mod automat transferat\xc4\x83 c\xc4\x83tre organismele na\xc8\x9bionale de standardizare, membre ale ISO \xc8\x99i CEI, pentru elaborarea standardelor na\xc8\x9bionale. Organismul na\xc8\x9bional de standardizare este obligat s\xc4\x83 ia toate m\xc4\x83surile care se impun pentru a asigura protec\xc8\x9bia propriet\xc4\x83\xc8\x9bii intelectuale a ISO \xc8\x99i CEI pe teritoriul na\xc8\x9bional. Fiecare proiect de standard interna\xc8\x9bional \xc8\x99i fiecare standard interna\xc8\x9bional publicat poart\xc4\x83 men\xc8\x9biunea de exploatare a drepturilor de autor, const\xc3\xa2nd \xc3\xaen simbolul interna\xc8\x9bional al dreptului de autor, numele editorului \xc8\x99i anul public\xc4\x83rii. Reproducerea standardelor Standardul nu poate fi copiat, reprodus electronic sau transmis, \xc3\xaen tot sau \xc3\xaen parte, sub orice form\xc4\x83 \xc8\x99i prin orice mijloace, electronic sau mecanic, inclusiv prin fotocopiere \xc8\x99i microfilm, f\xc4\x83r\xc4\x83 acordul scris al organismului na\xc8\x9bional sau interna\xc8\x9bional de standardizare \xc3\xaen cauz\xc4\x83, dec\xc3\xa2t dac\xc4\x83 nu este prev\xc4\x83zut altfel. Utilizarea re\xc8\x9belelor publice, inclusiv a Internetului La toate nivelele \xe2\x80\x93 na\xc8\x9bional, regional sau interna\xc8\x9bional \xe2\x80\x93 organismul na\xc8\x9bional de standardizare trebuie consultat \xc3\xaen prealabil \xc3\xaen cazul deschiderii unei re\xc8\x9bele electronice publice sau private (Internet, Intranet sau ceva similar) destinate disemin\xc4\x83rii, transmiterii sau schimburilor de texte sau p\xc4\x83r\xc8\x9bi ale textelor standardelor, \xc3\xaen cadrul sau \xc3\xaen afara activit\xc4\x83\xc8\x9bii de standardizare. Indiferent de situa\xc8\x9bie, exist\xc4\x83 o obliga\xc8\x9bie strict\xc4\x83 de a urm\xc4\x83ri recomand\xc4\x83rile organismului interna\xc8\x9bional \xc8\x99i na\xc8\x9bional de standardizare \xc3\xaen cauz\xc4\x83 ori de c\xc3\xa2te ori sunt utilizate re\xc8\x9bele publice sau private.\n_START_SECTION_\nRolul standardiz\xc4\x83rii\n_START_PARAGRAPH_\nStandardizarea este recunoscut\xc4\x83 ast\xc4\x83zi ca fiind disciplina esen\xc8\x9bial\xc4\x83 pentru to\xc8\x9bi agen\xc8\x9bii economici, care trebuie s\xc4\x83 depun\xc4\x83 eforturi pentru cunoa\xc8\x99terea motiva\xc8\x9biilor \xc8\x99i a implica\xc8\x9biilor acesteia. Acum 20 de ani standardizarea era un domeniu rezervat doar c\xc3\xa2torva speciali\xc8\x99ti. Ast\xc4\x83zi, companiile au preluat standardizarea ca un element tehnic \xc8\x99i comercial major. Ele con\xc8\x99tientizeaz\xc4\x83 faptul c\xc4\x83 trebuie s\xc4\x83 joace un rol activ \xc3\xaen acest domeniu sau s\xc4\x83 fie gata s\xc4\x83 accepte standardizarea care se desf\xc4\x83\xc8\x99oar\xc4\x83 f\xc4\x83r\xc4\x83 contribu\xc8\x9bia lor sau f\xc4\x83r\xc4\x83 luarea \xc3\xaen considerare a intereselor lor. Mai mul\xc8\x9bi factori au contribuit la definirea acestei tendin\xc8\x9be:\n_START_SECTION_\nIntegrarea economic\xc4\x83 a Europei\n_START_PARAGRAPH_\nPa\xc8\x99ii aler\xc8\x9bi spre integrarea economic\xc4\x83 european\xc4\x83 \xc8\x99i decizia Comisiei CE de a da standardelor o valoare decisiv\xc4\x83 \xc3\xaen ceea ce prive\xc8\x99te libera circula\xc8\x9bie a m\xc4\x83rfurilor \xc8\x99i a serviciilor \xc3\xaen cadrul Uniunii au condus la rolul cheie pe care \xc3\xael joac\xc4\x83 instrumentul normativ. Concuren\xc8\x9ba \xc3\xaen cre\xc8\x99tere \xc8\x99i specializarea pe care le determin\xc4\x83 vor conduce la o dezvoltare major\xc4\x83 a schimburilor \xc3\xaen cadrul Pie\xc8\x9bei Unice. Aceste schimburi trebuie s\xc4\x83 se conformeze anumitor reguli. Comisia \xc8\x99i-a limitat rolul prin afirmarea obiectivelor \xe2\x80\x93 cerin\xc8\x9bele esen\xc8\x9biale \xe2\x80\x93 l\xc4\x83s\xc3\xa2nd agen\xc8\x9bilor economici, implica\xc8\x9bi \xc3\xaen elaborarea standardelor, posibilitatea de a specifica modalit\xc4\x83\xc8\x9bile \xc8\x99i mijloacele de atingere a obiectivelor.\n_START_SECTION_\nCerin\xc8\x9ba calit\xc4\x83\xc8\x9bii\n_START_PARAGRAPH_\nAp\xc4\x83rut\xc4\x83 \xc3\xaen anii \xe2\x80\x9950, cerin\xc8\x9ba calit\xc4\x83\xc8\x9bii a dob\xc3\xa2ndit o importan\xc8\x9b\xc4\x83 crescut\xc4\x83 \xc8\x99i se eviden\xc8\x9biaz\xc4\x83 din ce \xc3\xaen ce mai mult ca un factor determinant al competitivit\xc4\x83\xc8\x9bii. Dac\xc4\x83 ast\xc4\x83zi este u\xc8\x99or s\xc4\x83 compari pre\xc8\x9buri, este mult mai dificil s\xc4\x83 compari nivele de calitate. Existen\xc8\x9ba unui sistem de calitate de referin\xc8\x9b\xc4\x83, recunoscut unanim, reprezint\xc4\x83 un instrument pre\xc8\x9bios de clarificare. Acesta este rolul exact al standardelor.\n_START_SECTION_\nEvolu\xc8\x9bia tehnic\xc4\x83 \xc8\x99i tehnologic\xc4\x83\n_START_PARAGRAPH_\nUn alt factor pozitiv pentru expansiunea standardiz\xc4\x83rii este apari\xc8\x9bia noilor tehnici \xc8\x99i tehnologii. Toate tehnicile privind informa\xc8\x9bia, prelucrarea \xc8\x99i transmiterea la distan\xc8\x9b\xc4\x83 a acesteia (prelucrarea datelor, telecomunica\xc8\x9biile, c\xc4\x83ile de informa\xc8\x9bii etc.) implic\xc4\x83 stabilirea re\xc8\x9belelor. \xc3\x8en ceea ce prive\xc8\x99te alte tehnici bazate pe re\xc8\x9bele (transmisii electronice), dezvoltarea acestora depinde de acceptul utilizatorilor \xc3\xaen privin\xc8\x9ba regulilor comune care faciliteaz\xc4\x83 interoperabilitatea. \xc3\x8entr-o economie a \xc8\x9b\xc4\x83rilor dezvoltate, aceste tehnici joac\xc4\x83 un rol considerabil, fapt atestat, spre exemplu, de expansiunea ridicat\xc4\x83 a Electronic Data Interchange (EDI).\n_START_SECTION_\nStandardizarea interna\xc8\x9bional\xc4\x83, regional\xc4\x83 \xc8\x99i na\xc8\x9bional\xc4\x83\n_START_PARAGRAPH_\nStandardele se elaboreaz\xc4\x83 la nivel interna\xc8\x9bional, regional \xc8\x99i na\xc8\x9bional. Coordonarea activit\xc4\x83\xc8\x9bilor la aceste trei nivele este asigurat\xc4\x83 prin structuri comune \xc8\x99i acorduri de cooperare. Standardizarea interna\xc8\x9bional\xc4\x83 ISO \xe2\x80\x93 Organiza\xc8\x9bia Interna\xc8\x9bional\xc4\x83 de Standardizare IEC \xe2\x80\x93 Comisia Electrotehnic\xc4\x83 Interna\xc8\x9bional\xc4\x83 ITU \xe2\x80\x93 Uniunea Interna\xc8\x9bional\xc4\x83 a Telecomunica\xc8\x9biilor Standardizarea regional\xc4\x83 Europa CEN \xe2\x80\x93 Comitetul European pentru Standardizare CENELEC \xe2\x80\x93 Comitetul European pentru Standardizare \xc3\xaen Electrotehnic\xc4\x83 ETSI \xe2\x80\x93 Institutul European pentru Standardizare \xc3\xaen Telecomunica\xc8\x9bii America COPANT \xe2\x80\x93 Comisia de Standardizare Paname-rican\xc4\x83 MERCOSUR \xe2\x80\x93 Pia\xc8\x9ba Comun\xc4\x83 a Sudului Standardizarea na\xc8\x9bional\xc4\x83 Fiecare \xc8\x9bar\xc4\x83 are propriul sistem na\xc8\x9bional de standardizare. Organismele principale sau cele mai reprezentative sunt membre ale organismelor regionale sau interna\xc8\x9bionale.\n_START_SECTION_\nProcesele de standardizare\n_START_PARAGRAPH_\nLa nivel na\xc8\x9bional, activitatea de standardizare este condus\xc4\x83 de comitetele de standardizare care pot beneficia de asisten\xc8\x9b\xc4\x83 din partea grupurilor de exper\xc8\x9bi. Aceste comitete sau grupuri de lucru sunt alc\xc4\x83tuite din reprezentan\xc8\x9bi califica\xc8\x9bi din cadrul cercurilor industriale, institutelor de cercetare, autorit\xc4\x83\xc8\x9bilor publice, consumatorilor sau organismelor de profil. La nivel regional sau interna\xc8\x9bional, activitatea este condus\xc4\x83 de comitete tehnice pentru ale c\xc4\x83ror secretariate, organismele na\xc8\x9bionale de standardizare \xc3\xae\xc8\x99i asum\xc4\x83 responsabilitatea. Aceste comitete tehnice sunt create de c\xc4\x83tre consiliile tehnice de management ale organismelor regionale sau interna\xc8\x9bionale relevante. To\xc8\x9bi membrii na\xc8\x9bionali au dreptul s\xc4\x83 fie reprezenta\xc8\x9bi \xc3\xaen cadrul comitetelor interna\xc8\x9bionale sau regionale pentru fiecare domeniu \xc3\xaen parte.\n_START_SECTION_\nStandardizarea \xc8\x99i OMC (Organiza\xc8\x9bia Mondial\xc4\x83 a Comer\xc8\x9bului)\n_START_PARAGRAPH_\nUltimele negocieri ale GATT (Acordul General asupra Tarifelor \xc8\x99i Comer\xc8\x9bului), Runda Uruguay, au avut ca rezultat \xc3\xaenfiin\xc8\x9barea OMC, care a fost \xc3\xaenfiin\xc8\x9bat pe data de 1 ianuarie 1995. La data de 5 februarie 2003 existau 145 de membri \xc8\x99i observatori. Acordul privind Barierele Tehnice \xc3\xaen Calea Comer\xc8\x9bului (WTO TBT) este unul dintre cele 29 de texte juridice individuale ale Acordului OMC care oblig\xc4\x83 membrii s\xc4\x83 asigure faptul c\xc4\x83 reglement\xc4\x83rile tehnice, standardele voluntare \xc8\x99i procedurile de evaluare a conformit\xc4\x83\xc8\x9bii nu creeaz\xc4\x83 obstacole inutile \xc3\xaen calea comer\xc8\x9bului. Anexa 3 a Acordului TBT este Codul de Bun\xc4\x83 Practic\xc4\x83 pentru Preg\xc4\x83tirea, Adoptarea \xc8\x99i Aplicarea Standardelor. Prin acceptarea Acordului TBT, membrii OMC sunt de acord s\xc4\x83 asigure faptul c\xc4\x83 guvernele \xc8\x99i organismele de standardizare ale \xc8\x9b\xc4\x83rilor lor accept\xc4\x83 \xc8\x99i respect\xc4\x83 acest Cod de Bun\xc4\x83 Practic\xc4\x83 \xc8\x99i accept\xc4\x83 \xc8\x99i s\xc4\x83 ia m\xc4\x83suri rezonabile pentru ca \xc8\x99i guvernele locale, organismele neguvernamentale \xc8\x99i organismele regionale de standardizare fac acela\xc8\x99i lucru. Codul este, de aceea, deschis pentru a fi acceptat de c\xc4\x83tre toate aceste organisme. Acordul TBT recunoa\xc8\x99te contribu\xc8\x9bia important\xc4\x83 pe care standardele interna\xc8\x9bionale \xc8\x99i sistemele de evaluarea conformit\xc4\x83\xc8\x9bii o pot aduce la \xc3\xaembun\xc4\x83t\xc4\x83\xc8\x9birea eficien\xc8\x9bei produc\xc8\x9biei \xc8\x99i la facilitarea comer\xc8\x9bului interna\xc8\x9bional. Codul de Bun\xc4\x83 Practic\xc4\x83 men\xc8\x9bioneaz\xc4\x83 c\xc4\x83 organismele de standardizare ar trebui s\xc4\x83 foloseasc\xc4\x83, integral sau par\xc8\x9bial, \xc3\xaen cazul \xc3\xaen care exist\xc4\x83 standardele interna\xc8\x9bionale sau finalizarea lor este iminent\xc4\x83, ca baz\xc4\x83 pentru standardele pe care le elaboreaz\xc4\x83. De asemenea, acesta are ca scop armonizarea standardelor, c\xc3\xa2t mai mult posibil, \xc3\xaencuraj\xc3\xa2nd toate organismele de standardizare s\xc4\x83 utilizeze la maximum resursele disponibile \xc3\xaen preg\xc4\x83tirea standardelor interna\xc8\x9bionale prin intermediul organismelor interna\xc8\x9bionale de standardizare. \xc3\x8en contextul transparen\xc8\x9bei, Codul cere ca organismele de standardizare care au acceptat condi\xc8\x9biile sale s\xc4\x83 notifice acest lucru la Centrul de Informare ISO/CEI cu sediul la Secretariatul Central ISO de la Geneva, fie direct sau prin intermediul membrului ISONET na\xc8\x9bional/interna\xc8\x9bional relevant (re\xc8\x9beaua de Informare ISO). Informa\xc8\x9biile de contact pentru to\xc8\x9bi membrii ISONET sunt prezentate \xc3\xaen ISONET Directory. Cel pu\xc8\x9bin o dat\xc4\x83 la \xc8\x99ase luni, organismele de standardizare trebuie s\xc4\x83 publice programele lor de standardizare \xc8\x99i s\xc4\x83 notifice existen\xc8\x9ba lor la Centrul de Informare ISO/CEI. Alte prevederi importante se refer\xc4\x83 la preg\xc4\x83tirea, adoptarea \xc8\x99i aplicarea standardelor. WTO TBT Standards Code Directory enumer\xc4\x83 organismele de standardizare care au notificat acceptarea Codului de Bun\xc4\x83 Practic\xc4\x83 pentru Preg\xc4\x83tirea, Adoptarea \xc8\x99i Aplicarea Standardelor, WTO TBT. Acest index mai con\xc8\x9bine adresele acestor organisme de standardizare \xc8\x99i informare privitor la disponibilitatea programelor lor de lucru. Acesta se public\xc4\x83 anual.\n_START_SECTION_\nStandarde pentru sisteme de management\n_START_PARAGRAPH_\n\xc3\x8en ultimii ani s-a putut constata dezvoltarea \xc8\x99i aplicarea a ceea ce se cunoa\xc8\x99te sub numele de \xe2\x80\x9estandarde generice pentru sisteme de management\xe2\x80\x9d, \xc3\xaen care \xe2\x80\x9egeneric\xe2\x80\x9d \xc3\xaenseamn\xc4\x83 c\xc4\x83 cerin\xc8\x9bele din standarde se pot aplica \xc3\xaen orice organiza\xc8\x9bie, indiferent de produsele pe care le fabric\xc4\x83 (sau de faptul c\xc4\x83 \xe2\x80\x9eprodusul\xe2\x80\x9d este, de fapt, un serviciu) iar sisteme de management se refer\xc4\x83 la ceea ce face organiza\xc8\x9bia pentru a-\xc8\x99i organiza procesele. Dou\xc4\x83 dintre cele mai cunoscute serii de standarde interna\xc8\x9bionale ce intr\xc4\x83 \xc3\xaen aceast\xc4\x83 categorie sunt aproape sigur seria ISO 9000 pentru managementul sistemelor calit\xc4\x83\xc8\x9bii \xc8\x99i seria ISO 14000 pentru sistemele de managementul mediului. O gam\xc4\x83 larg\xc4\x83 de informa\xc8\x9bii \xc8\x99i asisten\xc8\x9b\xc4\x83 legate de aceste standarde \xc8\x99i aplicarea lor este disponibil\xc4\x83 la membrii ISO, dintre care mul\xc8\x9bi ofer\xc4\x83 informa\xc8\x9bii detaliate prin intermediul site-urilor lor \xc8\x99i pe site-ul ISO.\n_START_SECTION_\nDefini\xc8\x9bia certific\xc4\x83rii\n_START_PARAGRAPH_\nCertificarea este o procedur\xc4\x83 prin care o ter\xc8\x9b\xc4\x83 parte d\xc4\x83 asigurarea scris\xc4\x83 c\xc4\x83 un produs, proces sau serviciu este \xc3\xaen conformitate cu cerin\xc8\x9bele specificate. (Defini\xc8\x9bie: Ghidul 2 ISO/CEI: 1996). Acesta este diferit de alte sisteme de dovedire a conformit\xc4\x83\xc8\x9bii, cum ar fi declara\xc8\x9biile furnizorului, rapoartele laboratoarelor de \xc3\xaencerc\xc4\x83ri sau rapoartele organismelor de inspec\xc8\x9bie. Certificarea se bazeaz\xc4\x83 pe rezultatele \xc3\xaencerc\xc4\x83rilor, inspec\xc8\x9biilor \xc8\x99i auditurilor \xc8\x99i dau \xc3\xaencredere clientului \xc3\xaen ceea ce prive\xc8\x99te interven\xc8\x9bia sistematic\xc4\x83 a unei ter\xc8\x9be p\xc4\x83r\xc8\x9bi competente.\n_START_SECTION_\nRolul certific\xc4\x83rii\n_START_PARAGRAPH_\nCertificarea este un avantaj, at\xc3\xa2t pentru produc\xc4\x83tor, c\xc3\xa2t \xc8\x99i pentru cel care achizi\xc8\x9bioneaz\xc4\x83, consumator sau distribuitor. Aceasta adaug\xc4\x83 o valoare incontestabil\xc4\x83 produsului sau serviciului care poart\xc4\x83 marca sa comercial\xc4\x83. Pentru produc\xc4\x83tor sau pentru cel care furnizeaz\xc4\x83 servicii, aceast\xc4\x83 valorific\xc4\x83 bunurile sau serviciile, deschide pie\xc8\x9bele \xc8\x99i simplific\xc4\x83 rela\xc8\x9biile. Pentru utilizator, ea furnizeaz\xc4\x83 asigurarea c\xc4\x83 produsul achizi\xc8\x9bionat \xc3\xaendepline\xc8\x99te caracteristicile definite sau c\xc4\x83 procesele organiza\xc8\x9biei \xc3\xaendeplinesc cerin\xc8\x9bele specificate. Anumite m\xc4\x83rci de certificare a produsului pot reprezenta asigurarea securit\xc4\x83\xc8\x9bii \xc8\x99i calit\xc4\x83\xc8\x9bii. Certificarea faciliteaz\xc4\x83 diferen\xc8\x9bierea produselor sau serviciilor aparent identice; aceasta ofer\xc4\x83 tuturor posibilitatea unui apel \xc3\xaen cazul nemul\xc8\x9bumirii.\n_START_SECTION_\nTipuri de certificare\n_START_PARAGRAPH_\nCertificarea produsului atest\xc4\x83 faptul c\xc4\x83 acesta este \xc3\xaen conformitate cu caracteristicile de securitate, adecvat utiliz\xc4\x83rii \xc8\x99i/sau interschimbabilit\xc4\x83\xc8\x9bii definite \xc3\xaen standarde \xc8\x99i \xc3\xaen specifica\xc8\x9biile suplimentare standardelor, atunci c\xc3\xa2nd acestea sunt cerute de c\xc4\x83tre pia\xc8\x9b\xc4\x83. Certificarea organiza\xc8\x9biei demonstreaz\xc4\x83 conformitatea calit\xc4\x83\xc8\x9bii, de exemplu, a unei organiza\xc8\x9bii sau a sistemului s\xc4\x83u de management de mediu cu modelul relevant din seriile de standarde privitoare la sistemele de management ISO 9000 sau ISO 14000. Diferitele sisteme de referin\xc8\x9b\xc4\x83 nu sunt legate de nivelul de performan\xc8\x9b\xc4\x83 a produsului.\n_START_SECTION_\nLaboratoarele de \xc3\xaencerc\xc4\x83ri acreditate\n_START_PARAGRAPH_\nProduc\xc4\x83torii pot avea nevoie de sprijinul tehnic al laboratoarelor de \xc3\xaencerc\xc4\x83ri independente, fie pentru dezvoltarea unor produse noi, fie \xc3\xaen etapa de marketing \xc8\x99i export. Multe \xc8\x9b\xc4\x83ri industrializate au f\xc4\x83cut eforturi substan\xc8\x9biale pentru a dezvolta re\xc8\x9bele de laboratoare care furnizeaz\xc4\x83 asigurarea calit\xc4\x83\xc8\x9bii serviciilor de \xc3\xaencercare (\xc3\xaen special \xc3\xaen termeni lega\xc8\x9bi de calitatea rezultatelor pe care \xc3\xae\xc8\x99i bazeaz\xc4\x83 deciziile). La nivel interna\xc8\x9bional, aceast\xc4\x83 activitate se \xc3\xaencadreaz\xc4\x83 \xc3\xaen domeniul de aplicare al International Laboratory Accreditation (ILAC). Unul dintre obiectivele acestei coordon\xc4\x83ri este de a asigura companiilor un acces \xc3\xaembun\xc4\x83t\xc4\x83\xc8\x9bit la serviciile acestor laboratoare care vor acoperi cel mai probabil, necesit\xc4\x83\xc8\x9bile acestora legate de \xc3\xaencercare \xc8\x99i vor optimiza utilizarea acestor mijloace. La nivel na\xc8\x9bional, exist\xc4\x83 un num\xc4\x83r de re\xc8\x9bele de laboratoare. Organismele na\xc8\x9bionale de standardizare pot fi contactate pentru informa\xc8\x9bii privind \xc8\x9b\xc4\x83rile lor.\n_START_SECTION_\nAccesul la standarde \xc8\x99i la serviciile de standardizare\n_START_PARAGRAPH_\nFiecare organism na\xc8\x9bional de standardizare \xc3\xae\xc8\x99i administreaz\xc4\x83 propria colec\xc8\x9bie de standarde \xc8\x99i are acces la colec\xc8\x9biile altor institu\xc8\x9bii. Acesta face disponibil\xc4\x83 colec\xc8\x9bia pentru agen\xc8\x9bii economici \xc8\x99i ofer\xc4\x83 o gam\xc4\x83 de servicii. Acestea pot include: \xe2\x80\xa2 Instrumente \xc8\x99i servicii de informare gratuite pentru identificarea standardelor sau pentru anun\xc8\x9barea standardelor noi: cataloage, reviste informative, servere web etc; \xe2\x80\xa2 Servicii contra cost pentru accesul la textele normative \xc3\xaen diferite formate: Abonamente, format h\xc3\xa2rtie, CD-ROM, online; \xe2\x80\xa2 Serviciile de notificare sau abonare pentru informa\xc8\x9bii actualizate; \xe2\x80\xa2 Asisten\xc8\x9b\xc4\x83 tehnic\xc4\x83, incluz\xc3\xa2nd exportatorii. Membrii WSSN Pentru a facilita accesul la informa\xc8\x9biile despre standarde \xc8\x99i servicii, WSSN men\xc8\x9bine leg\xc4\x83turi directe cu site-urile organiza\xc8\x9biilor din urm\xc4\x83toarele categorii: ISO, CEI, ITU \xe2\x80\xa2 Alte organisme interna\xc8\x9bionale de standardizare \xe2\x80\xa2 Alte organiza\xc8\x9bii interna\xc8\x9bionale/regionale cu activit\xc4\x83\xc8\x9bi conexe \xe2\x80\xa2 Organismele regionale de standardizare \xe2\x80\xa2 Membrii na\xc8\x9bionali ai ISO \xc8\x99i CEI De asemenea, se furnizeaz\xc4\x83 o list\xc4\x83 \xc3\xaen ordine geografic\xc4\x83 a site-urilor de mai sus dup\xc4\x83 \xc8\x9bar\xc4\x83 sau dup\xc4\x83 regiune. \xc3\x8en schimb, membrii na\xc8\x9bionali ai ISO \xc8\x99i CEI p\xc4\x83streaz\xc4\x83 leg\xc4\x83tura cu organiza\xc8\x9biile na\xc8\x9bionale similare \xc8\x99i, c\xc3\xa2nd este cazul, re\xc8\x9belele na\xc8\x9bionale \xc3\xaen domeniul standardiz\xc4\x83rii, cum ar fi NSSN (o surs\xc4\x83 de informa\xc8\x9bii din Statele Unite, pentru standardele regionale \xc8\x99i interna\xc8\x9bionale, care se poate accesa prin site-ul ANSI \xe2\x80\x93 Institutul Na\xc8\x9bional de Standardizare din America), SISC (Serviciul Informa\xc8\x9bii Standarde, Canada, care se poate accesa prin site-ul SCC \xe2\x80\x93 Consiliul Standardiz\xc4\x83rii din Canada) etc. Indexul structurat al WSSN asigur\xc4\x83 un mijloc de accesare facil\xc4\x83 a paginilor specifice ale site-urilor membrilor WSSN, cum ar fi informa\xc8\x9biile de contact, cataloage etc. Nemembrii WSSN Informa\xc8\x9biile despre organiza\xc8\x9bii care intr\xc4\x83 \xc3\xaen categoriile de mai sus \xc8\x99i care nu au site-uri se pot ob\xc8\x9bine dup\xc4\x83 cum urmeaz\xc4\x83: \xe2\x80\xa2 Organisme interna\xc8\x9bionale de standardizare \xe2\x80\x93 ISO/CEI: Nomenclatorul organismelor interna\xc8\x9bionale de standardizare con\xc8\x9bine informa\xc8\x9bii despre 45 de organisme interna\xc8\x9bionale \xe2\x80\xa2 Membrii na\xc8\x9bionali ai ISO \xe2\x80\xa2 Comitete na\xc8\x9bionale CEI Alte surse de informa\xc8\x9bii ISONET: centrele de informare ale unui num\xc4\x83r de organisme na\xc8\x9bionale de standardizare, organisme regionale de standardizare \xc8\x99i organisme interna\xc8\x9bionale de standardizare coopereaz\xc4\x83 \xc3\xaen cadrul ISONET, Re\xc8\x9beaua de Informare ISO. ISONET este un acord \xc3\xaentre organismele de standardizare pentru a combina eforturile lor \xc3\xaen vederea ob\xc8\x9binerii informa\xc8\x9biilor despre standarde, reglement\xc4\x83ri tehnice \xc8\x99i alte aspecte aferente, care s\xc4\x83 fie disponibile rapid, de ori de c\xc3\xa2te ori este necesar. Membrii ISONET sunt de acord s\xc4\x83 \xc3\xae\xc8\x99i \xc3\xaemp\xc4\x83rt\xc4\x83\xc8\x99easc\xc4\x83 experien\xc8\x9ba \xc8\x99i s\xc4\x83 fac\xc4\x83 schimb de informa\xc8\x9bii \xc3\xaentre ei, facilit\xc3\xa2nd transferul informa\xc8\x9biilor despre standardele \xc8\x99i reglement\xc4\x83rile na\xc8\x9bionale str\xc4\x83ine ce se pot ob\xc8\x9bine prin intermediul unui membru local al ISONET. Informa\xc8\x9biile de contact pentru membrii ISONET \xc8\x99i informa\xc8\x9biile privind serviciile pe care le furnizeaz\xc4\x83 ace\xc8\x99tia sunt prezentate \xc3\xaen Nomenclatorul ISONET. Punctele de informare OMC TBT \xc8\x99i OMC SPS Aceste acorduri ale OMC prev\xc4\x83d \xc3\xaenfiin\xc8\x9barea punctelor na\xc8\x9bionale de informare pentru a furniza informa\xc8\x9bii \xc8\x99i asisten\xc8\x9b\xc4\x83 privind reglement\xc4\x83rile tehnice relevante, standardele \xc8\x99i procedurile de evaluare a conformit\xc4\x83\xc8\x9bii. Pentru \xc8\x9b\xc4\x83rile \xc3\xaen care exist\xc4\x83 un membru ISONET, informa\xc8\x9biile de contact pentru punctele na\xc8\x9bionale de informare OMC TBT \xc8\x99i OMC SPS relevante sunt incluse \xc3\xaen nomenclatorul ISONET. Listele complete ale punctelor na\xc8\x9bionale de informare OMC TBT \xc8\x99i OMC SPS sunt administrate de c\xc4\x83tre OMC. Listele sunt, de asemenea, disponibile \xc8\x99i \xc3\xaen Nomenclatorul ISONET. Servicii de informare gratuite sau contra cost? \xc3\x8en func\xc8\x9bie de tipul de informa\xc8\x9bii dorite, r\xc4\x83spunsul furnizat poate fi gratuit sau poate intra \xc3\xaen cadrul serviciilor contra cost. Ca regul\xc4\x83, informa\xc8\x9biile privind standardizarea \xc8\x99i sistemele de certificare, identificarea informa\xc8\x9biilor privind standardele, produsele \xc8\x99i serviciile oferite de c\xc4\x83tre fiecare membru al WSSN vor fi gratuite. \xc3\x8en mod similar, catalogul serviciilor membrilor WSSN, ce permite identificarea referin\xc8\x9belor la standardele \xc3\xaen vigoare \xc3\xaen fiecare \xc8\x9bar\xc4\x83 \xc8\x99i a documentelor prin care se comand\xc4\x83 un serviciu, va fi, de asemenea, oferite gratuit. Publica\xc8\x9biile organismelor de standardizare (standarde, manuale, cataloage pe h\xc3\xa2rtie etc.) sunt contra cost \xc8\x99i fiecare organism are propriile sale tarife. Serviciile de documentare (bazele de date, serviciul de supraveghere a normativelor \xe2\x80\x93 format de h\xc3\xa2rtie, sau electronic \xe2\x80\x93 \xc8\x99i servicii online, servicii care adaug\xc4\x83 valoare) vor fi, de asemenea, contra cost.'